**Ásványráró Község Képviselő-testülete**

**Ikt.sz.: 78-18/2017.**

**Jegyzőkönyv**

**nyílt testületi ülésről**

**Készült:** Ásványrárón, 2017. május 29-én megtartott nyílt Képviselő-testületi ülésről.

**Tartalma:**

**35/2017. (V. 29.) határozat** a napirendi pontok elfogadásáról

**36/2017. (V. 29.) határozat** a Mosonmagyaróvár Térségi Társulás által fenntartott, Kistérségi Egyesített Szociális Intézményen keresztül, az idősek szakosított ellátását biztosító intézmények szolgáltatásaihoz való csatlakozásról

**37/2017. (V. 29.) határozat** vis maior címen támogatási igény benyújtásáról

**38/2017. (V. 29.) határozat** a 2016. évi gyermekjóléti és gyermekvédelmi feladatok ellátásáról készült átfogó értékelés elfogadásáról

**39/2017. (V.29.) határozat** az ásványi temető hátsó bejáratához vezető önkormányzati tulajdonú út sorompóval történő teljes lezárásáról

**Jegyzőkönyv**

**Készült:** Ásványrárón, 2017. május 29-án 17.00 órai kezdettel megtartott nyílt Képviselő-testületi ülésről.

**Jelen vannak:** A csatolt jelenléti ív szerint.

**Tatainé Popp Rita polgármester** köszönti a megjelenteket. Megállapítja, hogy a Képviselő-testület határozatképes, mivel 7 fő képviselőből 5 fő képviselő jelen van, és az ülést megnyitja.

**Tervezett napirendi pontok:**

1. Településrendezési terv – szerkezeti szabályozásról egyeztetés
2. Bentlakásos intézmények igénybevétele – Idősek Otthonai
3. Vis maior pályázat benyújtása – óvoda tetőszerkezetének helyreállítására
4. 2016. évi átfogó értékelés elfogadása a gyermekjóléti és gyermekvédelmi feladatokról
5. Egyebek

**Tatainé Popp Rita polgármester:** Van-e valakinek egyéb döntést igénylő javaslata? Jegyzőkönyv hitelesítő személyeknek javaslom Bálint Ádám és Fazekas Alajos képviselőket.

Mivel egyéb hozzászólás, javaslat nem volt, a polgármester szavazásra teszi fel a napirendi pontokat és a hitelesítő képviselők személyét.

***…/2017. (...) határozati javaslat***

*Ásványráró Község Önkormányzat Képviselő-testülete úgy határozott, hogy a 2017. május 29-i nyílt testületi ülésen az alábbi napirendi pontok megtárgyalását elfogadja:*

*1.) Településrendezési terv – szerkezeti szabályozásról egyeztetés*

*2.) Bentlakásos intézmények igénybevétele – Idősek Otthonai*

*3.) Vis maior pályázat benyújtása – óvoda tetőszerkezetének helyreállítására*

*4.) 2016. évi átfogó értékelés elfogadása a gyermekjóléti és gyermekvédelmi feladatokról*

*5.) Egyebek*

*Továbbá a Képviselő-testület jelen jegyzőkönyv hitelesítésére Bálint Ádám és Fazekas Alajos képviselőket bízza meg.*

***Felelős:*** *Tatainé Popp Rita polgármester*

***Határidő:*** *Azonnal*

Ásványráró Község Képviselő-testülete 5 igen szavazattal – egyhangúlag – hozta meg határozatát:

**35/2017. (V. 29.) határozat**

Ásványráró Község Önkormányzat Képviselő-testülete úgy határozott, hogy a 2017. május 29-i nyílt testületi ülésen az alábbi napirendi pontok megtárgyalását elfogadja:

1.) Településrendezési terv – szerkezeti szabályozásról egyeztetés

2.) Bentlakásos intézmények igénybevétele – Idősek Otthonai

3.) Vis maior pályázat benyújtása – óvoda tetőszerkezetének helyreállítására

4.) 2016. évi átfogó értékelés elfogadása a gyermekjóléti és gyermekvédelmi feladatokról

5.) Egyebek

Továbbá a Képviselő-testület jelen jegyzőkönyv hitelesítésére Bálint Ádám és Fazekas Alajos képviselőket bízza meg.

**Felelős:** Tatainé Popp Rita polgármester

**Határidő:** Azonnal

**1. Napirendi pont**

**Településrendezési terv – szerkezeti szabályozásról egyeztetés**

**Tatainé Popp Rita polgármester:** Szeretettel köszöntöm Leitner Attilát, felkérem, hogy vázolja fel a testületnek, hogy holt tartunk most.

**Leitner Attila:** Köszöntöm a testület tagjait. A jelenlegi szakaszban már szabályzásról van szó. Ezt fogják már véleményezni a szakhatóságok. Ezután lehet véglegesíteni a szabályozási tervet és lehet majd a rendeletet megalkotni.

Pár dolgot kiemelek, ha kérdés van, nyugodtan tegyék fel.

Az 1401-es út mellett levő nagy területű üdülőközpont tulajdonosaival felvettük a kapcsolatot, hogy milyen terveik vannak a jövőben. Egyeztetés után két részre vettük ezt a területet. Volt nekik egy termál-hotel beruházási terv, amit meghagynánk. Ezt a mostani szabályozás lehetővé teszi. Viszont a másik, vegyes tavakkal szabdalt terület, aminek változó a kimenetele, nem tudják, hogy meg tudják-e valósítani. Abban maradtunk, hogy ide konkrét szabályozás nem kerülne.

A telekmegosztások régen kötöttebbek voltak, most ez lazább lett.

Utcakialakításoknál nagyjából a korábbi szabályozást vettük figyelembe.

Települést elkerülő utat is alakítanánk ki keleti részről. Ez szántóföldeket érint csak.

A Petőfi utca végén levő viszonylag nagy területű telkeket, 40-50 m mélységű, 18-20 m szélességűre lehetne alakítani, ez elfogadhatóbb lenne.

Az Óvoda utca mögötti tömbfeltárásnál, új út kialakításával telkeket lehet kialakítani.

A Kossuth utca mögött is van egy tömbfeltárás, ahol út kialakításnál szintén telkeket lehetne kialakítani.

A tervekben kétféle szabályozás van, a piros vonal, az konkrét, azon nem lehet változtatni, a zöld vonallal jelölt részeknél lehet egyezkedni, csak figyelembe kell venni, hogy hova nem lehet a házat építeni.

A Cigány tónál is szabályoztuk a telkek közti átjárhatóságot, az út kialakítása megfelelő legyen.

**Peredi László képviselő:** A Kossuth L. utcában akkor az az út megszűnik?

**Tatainé Popp Rita polgármester:** Igen. Ott hidat kellene kiépíteni. Az ott felesleges. Néhány méterről van szó.

**Peredi László képviselő:** Csak azért kérdezem, hogy ott lehet-e telkeket kialakítani.

**Fazekas Alajos alpolgármester**: Az az út, elkerülő út funkciót töltött volna be. Ha a főúton történik valami, nincs merre menni.

**Leitner László:** Itt csak a tulajdonosakkal együtt lehet valamit csinálni, az ő hajlandóságuk is kell, mivel magántelkekről van szó.

**Tatainé Popp Rita polgármester:** Az a baj, hogy sok épület a telekre nincs feltüntetve, pedig amikor a tulajdonos megkapja a használatbavételi engedélyt, abban bent van, hogy 30 napon belül el kell intézni a Földhivatalnál. Aki ezt nem tette meg, a térképen csak üres telek szerepel a tulajdonában.

**Leitner Attila:** Nem az a cél, hogy meglévő földterületeket használjunk fel. Ezt a Földtörvény most nagyon védi a mezőgazdaság miatt. A belső területeken lévő telkek kiaknázása a cél.

?????

**2.Napirendi pont**

**Bentlakásos intézmények igénybevétele – Idősek Otthonai**

***„ELŐTERJESZTÉS***

*Tisztelt Képviselő-testület!*

*Bentlakásos intézmények igénybevétele – Idősek Otthonai*

*A személyes gondoskodást nyújtó szociális ellátások térítési díjának megállapítását az 1993. évi III. törvény (továbbiakban: Szt.) 92. § (1) bek., a 92/B § (1) bekezdésének a) pontja, a 114-119. D. §, valamint a 29/1993.(II.17.) Korm. rendelet szabályozza.*

*2016. áprilisáig az önköltség - központi költségvetési támogatás - személyi térítési díj = különbözet-et a bejelentett lakcím/tartózkodási hely szerinti Önkormányzatnak kellett megfizetni, ami jelentős terhet rótt az önkormányzatok költségvetésére.*

*A fentiek szerinti, önkormányzatokat terhelő magas fenntartási hozzájárulás miatt 2012-ben több térségi település kilépett a szolgáltatásból. Mivel csak az ellátási területről vehetnek át kérelmet az intézményben, az ellátási körzeten kívüli idősek elhelyezését csak távolabbi otthonokban tudják megoldani a hozzátartozók. Továbbá az ellátásra szorulók –más megoldás hiányában - nagy számban jelentkeztek be mosonmagyaróvári lakcímre. Ezzel a különbözet megfizetése más települések lakosai után is a gesztor önkormányzatot terhelte.* ***A fiktív lakcímek kiszűrésére 2016. áprilistól szigorú intézkedéseket vezet be a gesztor önkormányzat.***

*Mosonmagyaróvár Város Képviselő-testületének a szociális igazgatás és szociális ellátások helyi szabályozásáról szóló 4/2015. (II.27.) önkormányzati rendelete 1. sz. melléklete tartalmazza az intézményi térítési díjakat, melyek felülvizsgálatára minden évben sor kerül. A 2016. évi intézményi térítési díjak módosítását kezdeményezte a Kistérségi Egyesített Szociális Intézmény, a térítési díj köteles szolgáltatásaira vonatkozóan.*

*A rendelet alapján az önköltség és a központi támogatás különbözete a javasolt intézményi térítési díj. Így azon ellátottak után, akik képesek-, vagy vállalják (sok esetben családi vállalásról beszélünk) az intézményi térítési díj megfizetését, az önkormányzatnak nincs fizetési kötelezettsége, szemben az eddigi gyakorlattal, amikor is minden esetben fizetési kötelezettség terhelte a települést, függetlenül az ellátott jövedelmi-vagyoni helyzetétől. (Ennek oka, hogy a korábbi szabályozás szerint vagy a teljes önköltséget lehetett vállalni, vagy jövedelem szerinti személyi térítési díjat kellett megállapítani. A fenntartó az intézményi térítési díjat az önköltség - központi költségvetési támogatás különbségénél alacsonyabb mértékben állapította meg, hogy minél nagyobb számban legyenek képesek a az ellátottak és családjaik vállalni az intézményi térítési díj megfizetését. A fennmaradó különbözet terhelte a beköltözés helye szerinti települési önkormányzatokat.)*

*A teljes intézményi térítési díj megfizettetésének lehetőségével a térség valamennyi települése mentesülhet az indokolatlan anyagi terhektől. Ez semmiképpen nem fogja azt eredményezni, hogy a szerényebb jövedelmi és vagyoni helyzettel élő emberek kiszorulnának a rendszerből, hiszen a személyi térítési díjak továbbra is az ellátott, illetve családjuk terhelhetősége függvényében lesznek megállapítva.*

*Mosonmagyaróvár Térségi Társulás Társulási Tanácsa a 2015. szeptember 22-i ülésén elfogadta, hogy a Idősek Otthonai és Idősek Gondozóháza szolgáltatás igénybevételéhez szükséges - ellátást igénybe vevő által benyújtandó - kérelem, kiegészüljön az ellátott lakóhelye (tartózkodási helye) önkormányzatának nyilatkozatával, melynek célja, hogy egyrészt az átjelentkezésekkel való visszaélések megszűnjenek, melyek jogtalan fizetési kötelezettségek róttak a szolgáltatáshoz csatlakozott településekre, másrészt az önkormányzat – jogosan elvárt - látókörébe kerüljön az ellátott, aki után esetlegesen fizetési kötelezettsége keletkezik. (Az alacsony jövedelmi illetve vagyoni helyzet továbbra sem szolgálhat az ellátási kérelem elutasításának indokául.)*

***Idősek Gondozóháza***

*Önköltség:                                                                      204 210-Ft/hó; 6 807-Ft/nap*

*Önköltség – kp-i támogatás                           131 430-Ft/hó; 4 381-Ft/nap*

 ***Intézményi térítési díj:                    126 000-Ft/hó; 4 200 -Ft/nap***

***Idősek Otthonai***

*Önköltség:                                                                             194 250-Ft/hó; 6 475-Ft/nap*

*Önköltség – kp-i támogatás =                         121 500-Ft/hó; 4 050-Ft/nap*

 ***Intézményi térítési díj:                                126 000-Ft/hó; 4 200-Ft/nap***

*Mosonmagyaróvár Térségi Társulás Szervezeti és Működési Szabályzat 7. §-a rendelkezik a Társulás által közösen ellátott feladatokhoz való csatlakozásról, illetve ezekből való kiválásról. Eszerint: csatlakozni a naptári év első napjával, kiválni a naptári év utolsó napjával lehet. Az erről szóló képviselő-testületi döntést a* ***tárgyév június 30-ig*** *kell az elnöknek átadni.*

*Kérem, az előterjesztés megtárgyalását és alábbi határozati javaslat elfogadását: „*

**Tatainé Popp Rita polgármester:** Köszöntöm Dr. Horváth Ilona kistérségi koordinátort, és Giczi Erna munkatársat. Át is adnám a szót.

**Dr. Horváth Ilona:** Tavaly vetődött fel ez a probléma, ugyanis a 27 kistérségi társulást alkotó önkormányzatból, csak 7 veszi igénybe ezt a szolgáltatást, az idősek bentlakását. Nyomoztunk, hogy mi lehet ennek az oka, miért is szálltak ki ebből a települések. Egyrészt a pénzügyi hozzájárulásból, amit minden önkormányzatnak fizetni kell. Egy idős ellátása 200 eFt, ebből az állam 70-80 eFt-ot tesz hozzá, mint normatíva. A fennmaradó 126 eFt-ot, valahonnan elő kell teremteni. Ez a rendszer átalakítása előtt úgy működött, hogy abban az esetben is, ha a család vállalta volna ezt az összeget, az önkormányzatoknak akkor is 13 eFt-ot hozzá kellett tenni. Ezt, ha kiszorozzuk 12-vel, egy kisebb település költségvetését romba dönthette. Ebből a megfontolásból szálltak ki a települések ebből a szolgáltatásból. Ebből az következett, hogy ahol nem fizették ezt a hozzájárulást, ott az idős nem nyert felvételt ebbe az intézetbe. Így sok esetben úgy oldották meg, hogy átjelentkeztek mosonmagyaróvári lakcímre és úgy felvették őket, mert Mosonmagyaróvár fizet. Ez Mosonmagyaróvárnak nagy terhet jelentett. Így tavaly áprilistól a város nagyon alaposan ellenőrzi az életvitelszerű tartózkodási helyet, tényleg Mosonmagyaróvár-e. Ezt a 13 eFt összeget úgy oldotta meg, hogy a szociális rendeletükben a térítési díjat felemelte erre az összegre. Így, ha az idős, vagy hozzátartozója vállalja ezt az összeget, akkor az Önkormányzat biztosítja azt, hogy az családoknak ez a helyzet megoldható legyen. Mostanra már 19 önkormányzat csatlakozott. Ők már, a kérelmeket úgy kapják meg, hogy hozzá van téve az indoklás, hogy miért nem tudják ezt az összeget kifizetni. Most ezzel a 4. melléklettel lett rá lehetőség, hogy a jövedelmeket megvizsgálják, hogy ténylegesen rászorul-e.

**Giczi Erna:** Idéntől 12 önkormányzat csatlakozott. Mosonmagyaróváron 3 idősek bentlakásos intézmény működik. Ebből kettő idősek otthona, mely életfogytig ad elhelyezést és egy idősek gondozóháza, ami 1+1 év meghosszabbítható elhelyezést biztosít. Azok a családok, akik rá vannak szorulva, mert ugye 2 lehetőség van, vagy 24 órában ápolják a hozzátartozójukat 37 eFt-os ápolási díjért, vagy a 126 eFt-ot megfizetik. A kérelem csak akkor kerül beiktatásra, ha ez a 126 eFt biztosított-e. Ha nem, be sem fogadjuk a kérelmet.

**Dr. Horváth Ilona:** Nagyon nagy erre már az igény.

**Peredi László képviselő:** A Szociális keretből lehet ezeket segíteni?

**Dr. Horváth Ilona:** Ezt a kérdést gazdasági vezető feltette tavaly a Magyar Államkincstárnál.

**Tatainé Popp Rita polgármester:** Csak ha a családot támogatod, azon a jogcímen, de ezt nem.

**Giczi Erna:** Arra van a Családsegítő Szolgálat, hogy aki nem tudja megfizetni ezt az önrészt, akkor keresni egy másik, megfizethetőbb intézményt. Csak ez ugye minőségi és földrajzi különbséget is jelent. A kórház egy nappal sem tart bent tovább beteget, ha nem szorul aktív kezelésre.

**Dr. Horváth Ilona:** Egy önkormányzatot sem lehet kényszeríteni ennek az összegnek a kifizetésére.

**Fazekas Alajos alpolgármester:** Itt orvosilag is ellátják a betegeket? Van direkt orvosa a társulásnak vagy kórházon keresztül megy az ellátás? És kb. hány főről beszélünk?

**Dr. Horváth Ilona:** Kb. 120 Fő. Van orvosa. Háziorvosa és több főiskolát végzett egészségügyit, szociális gondozást végzett kolléga. Sebész, reumatológus és pszichológus is jár ki hetente.

**Peredi László képviselő:** Tehát akkor a 4. számú melléklet meggátolja, hogy bárki a tudomásunk nélkül bemehessen?

**Dr. Horváth Ilona:** Igen. Minden esetben a testület elé kerül a kérelem.

**Giczi Erna:** Amelyik önkormányzat csatlakozik 2018. január 1-től, attól a július 1-től érkező kérelmeket már befogadjuk.

**Peredi László képviselő:** Legalább a lehetőséget adjuk meg, hogy oda bejuthatnak.

Mivel egyéb kérdés, hozzászólás nem volt, Tatainé Popp Rita polgármester szavazásra teszi fel a határozati javaslatot.

***…/2017. (…) határozati javaslat***

*Ásványráró Önkormányzatának Képviselő-testülete úgy határoz, hogy 2018. január 1. napjától igénybe kívánja venni a Mosonmagyaróvár Térségi Társulás által fenntartott, Kistérségi Egyesített Szociális Intézményen keresztül, az idősek szakosított ellátását biztosító:*

* *„Aranykor” Idősek Otthona (9200 Mosonmagyaróvár, Soproni u. 65.);*
* *Idősek Otthona(9200 Mosonmagyaróvár, Lengyári u. 2.);*
* *Idősek Gondozóháza (9200 Mosonmagyaróvár, Soproni u. 65.)*

 *intézmények szolgáltatásait.*

*Felhatalmazza a polgármestert, hogy a döntésről Mosonmagyaróvár Térségi Társulás Tanácsának elnökét tájékoztassa.*

*Felelős: Tatainé Popp Rita polgármester*

*Határidő:**2017. június 30.*

Ásványráró Község Képviselő-testülete 5 igen szavazattal – egyhangúlag – hozta meg határozatát.

**36/2017. (V. 29.) határozat**

Ásványráró Önkormányzatának Képviselő-testülete úgy határoz, hogy 2018. január 1. napjától igénybe kívánja venni a Mosonmagyaróvár Térségi Társulás által fenntartott, Kistérségi Egyesített Szociális Intézményen keresztül, az idősek szakosított ellátását biztosító:

- „Aranykor” Idősek Otthona (9200 Mosonmagyaróvár, Soproni u. 65.);

- Idősek Otthona(9200 Mosonmagyaróvár, Lengyári u. 2.);

- Idősek Gondozóháza (9200 Mosonmagyaróvár, Soproni u. 65.)

 intézmények szolgáltatásait.

Felhatalmazza a polgármestert, hogy a döntésről Mosonmagyaróvár Térségi Társulás Tanácsának elnökét tájékoztassa.

**Felelős:** Tatainé Pop Rita polgármester

**Határidő:** 2017. június 30.

**3. Napirendi pont**

**Vis maior pályázat benyújtása – óvoda tetőszerkezetének helyreállítására**

**Tatainé Popp Rita polgármester:** Tájékoztatom a képviselőket, hogy a múltkori rendkívüli időjárás, nagy erejű szél következtében az óvoda épületének tetőszerkezete szemmel láthatóan megcsúszott. Az eresz alatt lévő lambéria és a falsíkja között 7-9 cm-es távolság látható, a talpszelemen megcsúszott, és emiatt egy kézfej nagyságú rés keletkezett a falsík és az eresz alatti lambéria között.

Van lehetőség vis maior pályázat benyújtása keretében a helyreállításra pályázni. Felkértünk egy szakértőt, aki a pályázathoz elkészítette a szakvéleményt. A tervezői költségbecslés: 16.657.318 Ft. Ennek az összegnek a 70 %-ára lehet pályázni, a maradék 30 % az önrész.

A pályázat benyújtásához képviselő-testületi határozat szükséges.

Mivel egyéb kérdés, hozzászólás nem volt, a polgármester szavazásra tette fel a következő határozati javaslatot.

***…./2017. (…) határozati javaslat***

*Ásványráró Község Önkormányzatának Képviselő-testülete a polgármester ebr42 rendszerben történt előzetes igénybejelentését megerősítve (azonosító: 352204) úgy határozott, hogy a vis maior címen támogatási igényt nyújt be a Magyar Államkincstár és a megyei kormányhivatal felé.*

*A káresemény megnevezése és helye: 9177 Ásványráró, Óvoda utca 1., 594/3 hrsz.*

*A Képviselő-testület nyilatkozik, hogy*

* *a káreseményhez kapcsolódóan értéknövelő vagyonbiztosítással rendelkezik,*
* *más, a tulajdonában lévő épületben ezt a feladatát nem tudja ellátni,*
* *a károsodott épület oktatási, nevelési kötelező önkormányzati feladat ellátását szolgálja.*

*A Képviselő-testület vállalja a károsodott ingatlannak a költséghatékonyság és a megvalósíthatóság szempontjaira tekintettel történő helyreállítását.*

*A káresemény forrásösszetétele:*

*adatok Ft-ban*

|  |  |  |
| --- | --- | --- |
| *Megnevezés* | *2017. év* | *%* |
| *Saját forrás (biztosítási összeg nélkül) Ft* | *4.997.196* | *30* |
| *Biztosító kártérítése Ft* | *0* |  |
| *Egyéb forrás Ft* | *0* |  |
| *Vis maior igény Ft* | *11.660.122* | *70* |
| *Források összesen Ft* | *16.657.318* |  |

*A károk helyreállításának (tervezői költségbecslés alapján) tervezett összköltsége 16.657.318 Ft, melynek fedezetét az önkormányzat nem tudja biztosítani saját erejéből, – részben vagy egészben – a vis maior esemény okozta helyzetet nem tudja megoldani.*

*A Képviselő-testület a saját forrás összegét az Önkormányzat 2017. évi költségvetésében biztosítja.*

*A Képviselő-testület felhatalmazza a polgármestert a támogatási igény benyújtására.*

***Felelős:*** *Tatainé Popp Rita polgármester*

***Határidő:*** *Bejelentést követő 40 napon belül*

Ásványráró Község Képviselő-testülete 5 igen szavazattal – egyhangúlag – hozta meg határozatát:

**37/2017. (V. 29.) határozat**

Ásványráró Község Önkormányzatának Képviselő-testülete a polgármester ebr42 rendszerben történt előzetes igénybejelentését megerősítve (azonosító: 352204) úgy határozott, hogy a **vis maior címen** támogatási igényt nyújt be a Magyar Államkincstár és a megyei kormányhivatal felé.

A káresemény megnevezése és helye: 9177 Ásványráró, Óvoda utca 1., 594/3 hrsz.

A Képviselő-testület nyilatkozik, hogy

* a káreseményhez kapcsolódóan értéknövelő vagyonbiztosítással rendelkezik,
* más, a tulajdonában lévő épületben ezt a feladatát nem tudja ellátni,
* a károsodott épület oktatási, nevelési kötelező önkormányzati feladat ellátását szolgálja.

A Képviselő-testület vállalja a károsodott ingatlannak a költséghatékonyság és a megvalósíthatóság szempontjaira tekintettel történő helyreállítását.

**A káresemény forrásösszetétele:**

adatok Ft-ban

|  |  |  |
| --- | --- | --- |
| Megnevezés | 2017. év | % |
| Saját forrás (biztosítási összeg nélkül) Ft | 4.997.196 | 30 |
| Biztosító kártérítése Ft | 0 |   |
| Egyéb forrás Ft | 0 |   |
| **Vis maior igény Ft** | 11.660.122 | 70 |
| **Források összesen Ft** | 16.657.318 |  |

A károk helyreállításának (tervezői költségbecslés alapján) tervezett összköltsége **16.657.318** **Ft,** melynek fedezetét az önkormányzat **nem tudja**biztosítani saját erejéből, – részben vagy egészben – a vis maior esemény okozta helyzetet nem tudja megoldani.

A Képviselő-testület a saját forrás összegét az Önkormányzat 2017. évi költségvetésében biztosítja.

A Képviselő-testület felhatalmazza a polgármestert a támogatási igény benyújtására.

**Felelős:** Tatainé Popp Rita polgármester

**Határidő:** Bejelentést követő 40 napon belül

**4. Napirendi pont**

**2016. évi átfogó értékelés elfogadása a gyermekjóléti és gyermekvédelmi feladatokról**

**Dr. Mátyus-Minkó Nikoletta jegyző:** A gyermekek védelméről és a gyámügyi igazgatásról szóló 1997. évi XXXI. tv. 96. § (6) bekezdése értelmében, a helyi önkormányzat minden év május 31-ig átfogó értékelést készít a gyermekjóléti és gyermekvédelmi feladatai ellátásáról.

Az értékelés tartalmáról a gyámhatóságokról, valamint a gyermekvédelmi és gyámügyi eljárásról szóló 149/1997. (IX. 10.) Korm. rendelet 10. számú melléklete rendelkezik.

***„A gyermekjóléti és gyermekvédelmi feladatok
átfogó értékelése
a 2016. évről***

***1. A település demográfiai mutatói:***

*Ásványráró lakossága 2016. december 31-én 2.002 fő volt, ebből a településen élő 0-18 éves korú gyermekek száma 324 fő.*

*A megelőző évi adatokhoz viszonyítva a település lakosságszáma 13 fővel növekedett, a 0-18 éves korosztály létszáma a 2015. évhez viszonyítva 8 fővel nőtt.*

***2. Az önkormányzat által nyújtott pénzbeli, természetbeni ellátások biztosítása:***

*Ásványráró Község Önkormányzata a gyermekek védelméről és a gyámügyi igazgatásról szóló 1997. évi XXXI. törvény (továbbiakban: törvény) és az önkormányzati rendelet értelmében a szociálisan hátrányos helyzetben levő gyermekek számára 2016. évben:*

*Kimlei Közös Önkormányzati Hivatal*

* *rendszeres gyermekvédelmi kedvezményre való jogosultságot,*

*állapított meg.*

***2.1 Rendszeres gyermekvédelmi kedvezmény***

*2016. évben 17 család 44 gyermeke felelt meg a jogosultsági feltételeknek és ez alapján a kedvezményekre való jogosultságuk megállapításra került.*

*A beérkezett kérelmek közül 2016. évben elutasításra nem került sor.*

*A jogszabálynak megfelelően augusztusban és november hónapban pénzbeli támogatást folyósítottunk a rendszeres gyermekvédelmi kedvezményre jogosult gyermekek számára összesen 476 eFt összegben.*

***2.2 Rendkívüli gyermekvédelmi támogatás***

*A rendkívüli gyermekvédelmi támogatás az időszakosan létfenntartási gondokkal küzdő, létfenntartást veszélyeztető helyzetbe kerül gyermeket gondozó családok érdekében nyújtott támogatás.*

*2016. évben nem nyújtottak be rendkívüli gyermekvédelmi támogatás iránti kérelmet.*

***2.3 Gyermekétkeztetés***

*A gyermekek étkeztetése az óvodában és az iskolában is egyaránt biztosított.*

*Az iskolában 2016. évben ingyenes étkeztetésben átlagosan 49 gyermek, étkezési térítési díjat 14 gyermek fizetett.*

*Az óvodában ingyenes étkeztetésben átlagosan 63 gyermek részesült, 1 gyermek fizetett étkezési térítési díjat.*

***3. Az önkormányzat által biztosított személyes gondoskodást nyújtó ellátások bemutatása:***

***3.1 Gyermekjóléti alapellátások***

*A Gyvt. 38. §-a értelmében az alapellátásnak hozzá kell járulnia a gyermek testi, értelmi, érzelmi és erkölcsi fejlődésének, jólétének, a családban történő nevelésének elősegítéséhez, a veszélyeztetettség megelőzéséhez és a kialakult veszélyeztetettség megszüntetéséhez, valamint a gyermek családjából történő kiemelésének a megelőzéséhez.*

*Az alapellátások közül a településen gyermekjóléti szolgálat, gyermekek napközbeni ellátása (óvoda, iskola) működik. A gyermekek átmeneti gondozása a Mosonmagyaróvári Térségi Társulás keretében történt.*

***Gyermekjóléti Szolgálat***

*Személyes gondoskodást nyújtó ellátásokat az Önkormányzat a Kistérségi Gyermekjóléti és Családsegítő Szolgáltató Központ útján biztosítja.*

*A gyermekjóléti szolgálat főként megelőző tevékenységet folytat. Elsősorban a tájékoztatás, koordináció, a segítés, a jelzőrendszer kétirányú működtetése, a tanácsadás a tevékenységi köre.*

*A Gyermekjóléti Szolgálat a 2016. évben a tevékenységét a beszámolója alapján végezte.*

***Gyermekek napközbeni ellátása***

*Személyes gondoskodást nyújtó ellátás a gyermekek napközbeni ellátása, amely a gyermekek életkorának megfelelő nappali felügyelet, gondozás, nevelés és étkeztetés biztosítását jelenti az óvoda, valamint iskolai napközis foglalkozás keretében.*

*A településen a 3-6 éves korosztály napközbeni felügyeletét az óvoda biztosítja egy bölcsődei csoporttal (5 fő). Az óvodába járó ásványrárói gyermekek száma 2016. év végén 64 fő volt.*

*Az ásványrárói általános iskolás gyermekek közül átlagosan 19 gyermek jár napközibe.*

***4. Jegyzői hatáskörben tett gyámhatósági intézkedések:***

***Jegyző feladatai***

*A jegyző a hozzá telepített gyermekvédelmi és gyámügyi feladatok közül az alábbi feladatokat látja el:*

*- a teljes hatályú apai elismerő nyilatkozat felvétele,*

*- közreműködés gyámhivatali határozat végrehajtásában,*

*Teljes hatályú apai elismerő nyilatkozat felvételére 2016. évben 8 esetben került sor.*

***5. A felügyeleti szervek által gyámhatósági, gyermekvédelmi területen végzett szakmai ellenőrzések tapasztalatainak, továbbá a gyermekjóléti és gyermekvédelmi szolgáltató tevékenységet végzők működését engedélyező hatóság ellenőrzésének alkalmával tett megállapítások bemutatása:***

*2016. évben felügyeleti szervek ellenőrzést nem végeztek az önkormányzatnál gyámhatósági és gyermekvédelmi területen.*

***6. Jövőre vonatkozó javaslatok:***

*A gyermekjóléti alapellátások hozzájárulnak a gyermekek testi-, értelmi-, érzelmi- és erkölcsi fejlődésének, jólétének, családban történő nevelésének elősegítéséhez, a veszélyeztetettség megelőzéséhez és a kialakult veszélyeztetettség megszüntetéséhez, valamint a gyermek családjából történő kiemelésének megelőzéséhez.*

*A Gyermekjóléti Szolgálat véleménye szerint a prevenció érdekében tovább kell fokozni a településen tartandó bűnmegelőzés tárgyú fórumokat. A fiatalok számára olyan szabadidős programokat kell biztosítani, amelyek felkeltik érdeklődésüket, jó irányba alakítják személyiségüket.*

***7. A gyermekkorú és a fiatalkorú bűnelkövetők számának az általuk elkövetett bűncselekmények számának, a bűnelkövetés okainak bemutatása:***

*Az elmúlt évben gyermekkorú és fiatalkorú ellen nem indult eljárás bűnelkövetés okán.*

***8. Együttműködés a civil szervezetekkel:***

*A civil szervezetekkel az önkormányzat kapcsolata jó, rendezvényeken, szabadidős programokban vesznek részt.*

*Ásványráró, 2017. május 25.*

*Dr. Mátyus-Minkó Nikoletta s.k.,*

*jegyző”*

Tatai Popp Rita polgármester a napirendi pont megtárgyalása után, szavazásra teszi fel a következő határozati javaslatot.

***…../2017. (……) határozati javaslat***

*Ásványráró Község Képviselő-testülete a 2016. évi gyermekjóléti és gyermekvédelmi feladatok ellátásáról készült átfogó értékelést elfogadja.*

***Felelős:*** *Tatainé Popp Rita polgármester*

***Határidő:*** *Azonnal*

Ásványráró Község Képviselő-testülete 5 igen szavazattal – egyhangúlag – hozta meg határozatát:

**38/2017. (V. 29.) határozat**

Ásványráró Község Képviselő-testülete a 2016. évi gyermekjóléti és gyermekvédelmi feladatok ellátásáról készült átfogó értékelést elfogadja.

**Felelős:** Tatainé Popp Rita polgármester

**Határidő:** Azonnal

**5. Napirendi pont**

**Egyebek**

**a.) Az ásványi temető hátsó bejáratához vezető önkormányzati tulajdonú út sorompóval történő teljes lezárása**

**Tatainé Popp Rita polgármester:** Szeretném kérni, hogy tárgyaljuk meg az ásványi temető hátsó bejáratához vezető önkormányzati út járműforgalom előli teljes lezárásának kérdését.Szükségesnek tartom, mert áldatlan állapotok vannak ott. A tilalmat főként környezetvédelmi szempontból, ezen belül is az illegális szemétlerakás megszüntetése érdekében javaslom, egy megelőző intézkedésként. A temető ettől a döntéstől függetlenül a főbejáraton keresztül továbbra is megfelelően megközelíthető maradna. Mi a vélemény ezzel kapcsolatban? A rendezési terv ezen a területen parkolót jelöl, ahhoz hogy ez megvalósulhasson, be kell szüntetnünk a lakossági hulladék lerakást ezen a területen. Ezért javaslom a hátsó bejárat gépjárművel történő megközelíthetőségét beszüntetni ezzel a sorompó kihelyezéssel.

Peredi László képviselő: Egyetértek ezzel a javaslattal.

Fazekas Alajos alpolgármester: Én is támogatom.

Mivel egyéb hozzászólás, javaslat nem hangzott el, Tatainé Popp Rita polgármester, szavazásra teszi fel a következő határozati javaslatot:

***…/2017. (…) határozati javaslat***

*Ásványráró Község Önkormányzatának Képviselő-testület úgy határozott, hogy az utak forgalomszabályozásáról és a közúti jelzések elhelyezéséről szóló 20/1984. (XII. 21.) KM rendelet 2. §-ában biztosított feladatkörébe eljárva, mint az út kezelője az ásványi temetőhöz vezető hátsó önkormányzati utat sorompó kihelyezésével a járműforgalom elől teljesen lezárja. A Képviselő-testület a tilalmat főként környezetvédelmi szempontból, ezen belül is az illegális szemétlerakás megszüntetése érdekében rendeli el, megelőző intézkedésként.*

*A Képviselő-testület a temető főbejáraton keresztül történő megközelítését továbbra is megfelelően biztosítja.*

***Felelős:*** *Tatainé Popp Rita polgármester*

***Határidő:*** *Azonnal*

Ásványráró Község Képviselő-testülete 5 igen szavazattal – egyhangúlag – hozta meg határozatát.

**39/2017. (V. 29.) határozat**

Ásványráró Község Önkormányzatának Képviselő-testület úgy határozott, hogy az utak forgalomszabályozásáról és a közúti jelzések elhelyezéséről szóló 20/1984. (XII. 21.) KM rendelet 2. §-ában biztosított feladatkörébe eljárva, mint az út kezelője az ásványi temetőhöz vezető hátsó önkormányzati utat sorompó kihelyezésével a járműforgalom elől teljesen lezárja. A Képviselő-testület a tilalmat főként környezetvédelmi szempontból, ezen belül is az illegális szemétlerakás megszüntetése érdekében rendeli el, megelőző intézkedésként.

A Képviselő-testület a temető főbejáraton keresztül történő megközelítését továbbra is megfelelően biztosítja.

**Felelős:** Tatainé Popp Rita polgármester

**Határidő:** Azonnal

Tatainé Popp Rita polgármester, a napirendi pontok megtárgyalása után az ülést bezárta.

K.m.f.

Tatainé Popp Rita Dr. Mátyus-Minkó Nikoletta

 polgármester jegyző

***Hitelesítő képviselők:***

Bálint Ádám Fazekas Alajos